Možnosť kombinácie antidepresív a bylinných doplnkov
Dobrý deň, prosím Vás je možné užívať popri Escitaloprám Teva 10 mg výživový doplnok Shatavari? Prípadne, aké doplnky obsahujúce byliny smiem užívať s týmto druhom antidepresív. Pýtala som sa už v 3 lekárňach, zakaždým som dostala inú odpoveď prípadne odporúčanie. Ďakujem pekne za odpoveď.
Dobrý deň,
ďakujeme za Vašu otázku.
Medzi liekom Escitalopram a výživovým doplnkom Shatawari nebolo pozorované vzájomné ovplyvnenie účinku. Ich súbežné užívanie sa javí byť bezpečné. Vzhľadom však na to, že doplnky stravy nepodliehajú klinickému skúšaniu, prípadné interakcie nemuseli byť zachytené.
Zovšeobecniť vhodné bylinné prípravky počas liečby liekom Escitalopram sa s určitosťou nedá, keďže mi nie je známe, na aký problém ich chcete užívať. Zároveň nie všetky byliny patria medzi fytofarmaká, preto im nemožno pripisovať terapeutické účinky, nerobili sa skúšky bezpečnosti ani interakčné skúšky.. S určitosťou je však potrebné vyhnúť sa rastlinným prípravkom s obsahom ľubovníka bodkovaného (Hypericum perforatum), keďže ich súbežné môže mať za následok zvýšený výskyt nežiaducich reakcií. Escitalopram sa metabolizuje cez enzýmy cytochrómu P450, čo môže mať za následok prípadné interakcie s bylinami, ktorých metabolizmus v organizme je taktiež spájaný s uvedenými enzýmami. To je však vhodné vždy preveriť v súvislosti s konkrétnou bylinou.
Prajem pekný zvyšok dňa.
S pozdravom
PharmDr. Veronika Kiabová